Diari Oficial de la Generalitat Valenciana


Sumari del DOGV 689, del 23-10-1987 (1987/809845)

ORDRE de 14 d'octubre de 1987, de la Conselleria d'Agricultura i Pesca, per la qual es concerten ajudes als agricultors les explotacions dels quals resultaren afectades per les tronades de la tardar de 1987.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   689

Data del DOGV
:   23-10-1987

Secció del DOGV
:   ALTRES DISPOSICIONS

Número del document
:   1987/809845


Data del document
:   14-10-1987

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Ordre de 14 d'octubre de 1987, de la Conselleria d'Agricultura i Pesca, per la qual es concerten ajudes als agricultors les explotacions dels quals resultaren afectades per les tronades de la tardor de 1987.  
Les tronades de la tardor de 1987 han provocat pèrdues greus en les produccions agrícoles de diverses àrees de la Comunitat Valenciana.  
En vista d'aquesta situació, la Conselleria d'agricultura i Pesca, amb independència d'altres tipus d'ajudes que poguessen arbitrar-se, ha decidit d'establir una sèrie d'ajudes que pal·lien en la mesura de les possibilitats els greus efectes produïts.  
Les actuacions han d'atendre tant a facilitar les ajudes que permetran de dur a terme els treballs preparatoris de la propera collita, com indirectament a donar suport als treballadors agrícoles que s'han vist privats de les seues expectatives de col·locació.  
L'ajuda consisteix en la subvenció de crèdits que concediran les Caixes d'Estalvis, Caixes Rurals, Cooperatives Agràries amb Secció de Crèdit i altres Entitats Financeres, per tal que el finançament atorgat resulte el més favorable possible dins les possibilitats amb què compta la Conselleria d'agricultura i Pesca.  
En atenció d'aquests motius, a proposta del Director General de la Producció Agrària,  
ORDENE:  
Article primer  
El Consell de la Generalitat Valenciana, mitjançant la Conselleria d'agricultura i Pesca, atorgarà subvencions als agricultors les explotacions dels quals haguessen sofert pèrdues sensibles en el valor de les seues collites, com a conseqüència dels danys produïts per les tempestes de la tardor de 1987.  
Article segon  
La quantitat total de crèdit que se subvencionarà, serà de mil milions de pessetes, i la bonificació sobre el tipus d?interès equivalent a tres punts, en les condicions establertes a l'Acord de 13 d'abril de 1987, del Consell de la Generalitat Valenciana, pel qual s'aprova el Conveni Marc entre la Generalitat Valenciana i les Entitats operants a la Comunitat Valenciana (DOGV 11-5-87, núm. 583).  
Article tercer  
S'estableixen les modalitats d'ajuda següents:  
1) Quantia màxima: 1.750.000 pessetes.  
2) Termini màxim: tres anys, amb un de mancança.  
3) Amortització: quotes anuals constants d?amortització, fetes efectives per anys vençuts, des del 16 de desembre de 1989.  
4) Tipus d'interés màxim: 11%.  
5) La quantia de cada préstec es determinarà d'acord amb els criteris següents:  
a) Cítrics 480.000 Ptes/Ha  
b) Cultius hortícoles intensius 450.000 Ptes/Ha  
C) Maduixot 850.000 Ptes/Ha  
d) Fruiters de regadiu 350.000 Ptes/Ha  
e) Fruiters de secà 175.000 Ptes/Ha  
f) Olivera 80.000 Ptes/Ha  
g) Vinya de vinificació 100.000 Ptes/Ha  
h) Raïm de taula: Aledo, Itàlia 400.000 Ptes/Ha  
Altres varietats 300.000 Ptes/Ha  
i) Ametler 90.000 Ptes/Ha  
j) Cotó 100.000 Ptes/Ha  
6) En tot cas, un sol beneficiari no podrà ultrapassar, pel conjunt de conceptes acumulats i en tot l'ámbit de la Comunitat Valenciana, la quantitat d'un milió set-centes cinquanta mil pessetes (1.750.000 Ptes.) de préstec. Hom entendrà, a l'efecte previst en aquesta ordre, que només podrà existir un beneficiari per cada unitat familiar o de fet.  
Article quart  
Les sol·licituds per obtenir aquestes ajudes es presentaran a la Conselleria d'agricultura i Pesca fins el dia 30 de novembre de 1987. Hom utilitzarà els impresos normalitzats editats per aquesta, que facilitaran els Serveis Territorials i les agències d'Extensió Agrària. Les Unitats Territorials corresponents de la Conselleria d'agricultura i Pesca comprovaran els danys produïts.  
DISPOSICIONS FINALS  
Primera  
La Conselleria d'agricultura i Pesca elaborarà un Conveni Sectorial per a Cobertura de Danys en l'agricultura, acollit al Conveni Marc Generalitat Valenciana-Entitats Financeres per a 1987, que entrarà en vigor a partir del 30 d'octubre de 1987 i que haurà de complir els requisits que s'hi estableixen. En aquest Conveni Sectorial s'hauran d?especificar les condicions de les ajudes que concediran les Entitats Financeres.  
Segona  
La Direcció General de la Producció Agrària queda facultada per al desplegament d'aquesta Ordre, que entrarà en vigor el mateix dia de la publicació al Diari Oficial de la Generalitat Valenciana.  
València, 14 d'octubre de 1987.  
El Conseller d'agricultura i Pesca,  
LLUIS FONT DE MORA I MONTESINOS